**Cserepka János életének főbb állomásai**

A magyarországi Pest megyében található Püspökszilágyon született 1919. február 4-én a népes Cserepka család tizedik gyermekeként. 14 évesen megtérve elhatározta, hogy Istennek szánt életet fog élni.

1936-ban a baptista egyház Tahi táborában, 17 évesen hallgatva Molnár Mária misszionáriusnőt, szikra gyúlt a szívében a külmisszió iránt. Huszonhét évet kellett várnia, hogy vágyai, álmai teljesüljenek.

A Baptista Szemináriumban elvégzett tanulmányai után az erdélyi Szilágyságban volt lelkipásztor 1948-ig, majd a Pesterzsébeti Baptista Gyülekezetben nyolc esztendeig. Ez idő alatt vette feleségül Ilonka Margitot, aki Marosvásárhelyen szerzett orvosi diplomát.

1956-ban kötöttek házasságot, majd nem sokkal később, a forradalom idején válaszút elé kerültek: indulni a nyitott kapukon vagy sem? Magyarországot elhagyva Ausztriában tíz hónapot töltöttek menekülttáborban, ahol Cserepka János tábori missziót végzett.

Kanadában telepedtek le, ahol Torontóban eltöltött lelkészi, ill. orvosi munka után 1963-ban jelentkeztek külmissziós szolgálatra. A Kanadai Baptista Szövetség külmisszionáriusaiként ugyanabban az évben el is indultak Bolíviába, ötévi szolgálatra.

La-Paz-ba, a fővárosba kerültek. Cserepka János ott volt lelkipásztor tíz hónapig, míg felesége egy kórházban dolgozott orvosként. Egy a trópusi területeken tett látogatás alkalmával meglátták a különféle betegségektől gyötört színesbőrű embereket, megértették, hogy ott a helyük. Chapare-ra, az Amazonas vízgyűjtő területén lévő településre költöztek. Az ott élő egyszerű emberek eleinte idegenként fogadták őket, majd hamar megnyíltak a testüket gyógyító orvos és a lelküket formáló pásztor felé. Innen jutottak el a tőlük háromnapi járóföldre lévő Jura törzshöz is, ahová még nem ért el a civilizáció és az evangélium sem. Ebben az időben sikerült felépíteniük a Bethesda Klinikát Chapare-n, ahol gyógyították a betegeket, a rászorulókat, és ápolónőket képeztek.

Szolgálatuk második szakaszában 1968-tól 1973-ig visszatértek a trópusra, és folytatták az igen széleskörű kórházi munkát. Ez idő alatt volt lehetőségük Brazíliában részt venni egy tanfolyamon, ahol Cserepka János a kígyómarásokról és a mérges kígyókról tanulhatott, míg felesége a trópusi medicinákat tanulmányozta. Cserepka Jánost az orvosi kurzuson megismertették az országban élő 38 000 kígyófajjal. Valódi kígyóspecialistaként érkezett vissza a munkájához, és új tudása segítségével sok-sok emberéletet tudtak megmenteni. Preparált kígyók gyűjteményét helyezte el a kórházban, lehetőséget adva az írni és olvasni nem tudó embereknek, hogy megmutassák, melyik kígyó marta meg őket. Ez segített a legmegfelelőbb gyógymód megtalálásában.

Ebben az időszakban láttak meg egy újabb lehetőséget is a folyók menti munkájuk alkalmával. A nagyrészt magyar pénzen felépített kórházhajó az ő kezdeményezésük és áldozatos munkájuk eredménye lett, mely a Clinica Flotante Bethesda nevet kapta. A Bethesda hajó lett az eszköz ahhoz, hogy az evangélium és a gyógyszer eljusson a nagy folyók mentén élő népekhez, ahová más út nem vezetett. Szolgálatuk második szakasza után visszatértek Kanadába.

Az utolsó külmissziós szakasz 1979-től 1983-ig tartott. Ekkor egy egészen más területre helyezték őket, Bolívia déli részére a Chaco vidékére, az Argentin határ mellett elhelyezkedő Yacuiba nevű városba, ahol nem volt még gyülekezet. Eleinte az iskolákba jártak be tanítani a gyermekeket, és a szomszédokat hívogatták Bibliát olvasni. Munkájuk nyomán hamarosan gyülekezet alakult. Folytatódott a munka: a gyermekklubok és az asszonyok külön összejövetele is rendszeressé vált. Ez idő alatt látogattak el a Mataco törzshöz is, ahol szintén találtak új missziós lehetőségeket.

Munkájuk során nagy ellensége volt a Cserepka házaspárnak a babona és a tudatlanság is. Az emberek nagy rettegéssel fogadták az orvosi beavatkozásokat. Hallani sem akartak a vérátömlesztésről, mert azt hitték, a másik ember lelke megy át beléjük, vagy a gonosz szállja meg őket tőle. Pedig a vérrel sokszor emberéleteket lehet megmenteni. A véradás amúgy sem volt könnyű feladat az őserdő közepén. A legszükségesebb esetekben Cserepka János maga adta a veszélyben lévőnek a gyógyulásához szükséges vért.

1984-ben a nyugat-kanadai Kelowna városban telepedtek le.

Életének utolsó évében 1998-ban még egyszer hazalátogatott Magyarországra és Erdélybe. 1999. március 10-én halt meg.

Forrás:

Ladányi Boglárka – Miklya Luzsányi Mónika: Felhők ​fölött, zöld pokolban

*A Cserepka misszionárius házaspár élete és szolgálata Bolíviában*

(Harmat/PMTI, Budapest, 2003)